
הכנסת התשע-עשרה
נוסח לא מתוקן

מושב שני
<פרוטוקול מס' 270>
מישיבת ועדת הכספים
יום שלישי, כ' בשבט התשע"ד (21 בינואר 2014), שעה 10:10
<סדר היום:>
<הצעת חוק להעמקת גביית המסים והגברת האכיפה (ייעול אמצעי הגבייה ודיווח), התשע"ג-2013 (מ/771), סעיף 2(3) (נושא הדיווח המפורט לרשויות מע"מ), בקשות לדיון מחדש.>
נכחו:

<חברי הוועדה:> 
ניסן סלומינסקי – היו"ר
קארין אלהרר

גילה גמליאל

משה גפני

בועז טופורובסקי

יעקב ליצמן

אראל מרגלית

חמד עמאר

ראובן ריבלין

סתיו שפיר

מרב מיכאלי
<מוזמנים:> 
	ערן יעקב
	–
	סמנכ"ל בכיר, תכנון וכלכלה, רשות המסים, משרד האוצר

	עופר שרון
	–
	ממונה מע"מ, רשות המסים, משרד האוצר

	שי דותן
	–
	מנהל תחום בכיר, כלכלה, רשות המסים, משרד האוצר

	גיא גולדמן
	–
	עוזר ראשי למנהל רשות המסים

	עופר שרון
	–
	רשות המסים, משרד האוצר

	שי דותן
	–
	רשות המסים, משרד האוצר

	עו"ד ספי זינגר
	–
	משרד המשפטים

	רו"ח דוד גולדברג
	–
	נשיא לשכת רואי החשבון בישראל

	רו"ח עופר מנירב
	–
	יו"ר ועדת מיסים, לשכת רואי החשבון בישראל

	עו"ד יעל גרינבאום
	–
	יועצת משפטית, לשכת רואי החשבון בישראל

	רו"ח אורי בארי
	–
	לשכת רואי החשבון בישראל

	רו"ח דורית גבאי
	–
	לשכת רואי החשבון בישראל

	פז ברנט
	–
	פוליסי, לשכת רואי החשבון

	לימור בנאי
	–
	לשכת רואי החשבון

	ירון גינדי
	–
	נשיא לשכת יועצי המס

	יובל טל
	–
	יועץ מס, לשכת יועצי המס

	תמר טל
	–
	מנהלת חשבונות, לשכת יועצי המס

	אריה אברמוביץ
	–
	נשיא לשכת סוכני הביטוח בישראל

	אורי צפריר
	–
	סגן נשיא לשכת סוכני הביטוח בישראל

	מוטי קינן
	–
	מנכ"ל לשכת סוכני ביטוח בישראל

	טיבי רבינוביץ
	–
	מנהל קשרי חוץ, איגוד הבנקים

	רועי קציר
	–
	מנהל מחלקת רגולציה, בנק הפועלים

	צביקה אורן
	–
	נשיא התאחדות התעשיינים

	שמואל בר זיו
	–
	מנכ"ל התאחדות התעשיינים

	דפנה אבירם ניצן
	–
	מנהלת אגף מחקר כלכלי, התאחדות התעשיינים

	אורן הרמבם
	–
	מנהל אגף לתעשייה קטנה ובינונית, התאחדות התעשיינים

	חזקיה ישראל
	–
	התאחדות התעשיינים

	דנה אלמן
	–
	רפרנטית מפעלים קטנים ובינוניים, התאחדות התעשיינים

	רינת לוי
	–
	התאחדות התעשיינים

	ברוך שניר
	–
	התאחדות המלאכה והתעשייה

	חיים איזנפלד
	–
	יו"ר לשכת היועצים העסקיים בישראל, לה"ב, לשכת ארגוני העצמאים

	מוטי שפירא
	–
	מנכ"ל לה"ב, לשכת ארגוני העצמאים

	עו"ד יפית לוי
	–
	יועצת משפטית, לה"ב, לשכת ארגוני העצמאים

	עו"ד יעל גויסקי
	–
	יועצת קשרי ממשל וחקיקה, לה"ב, לשכת ארגוני העצמאים

	כרמל לוי
	–
	דוברת לה"ב, לשכת ארגוני העצמאים

	איתי בן נתן
	–
	ראש מערך תקשורת, הסברה ודוברות, הנהלת לה"ב, לשכת ארגוני העצמאים

	רובי נתנזון
	–
	יועץ כלכלי, לה"ב, לשכת ארגוני העצמאים

	שלום קסלסי
	–
	יו"ר התאחדות קבלני חשמל ומהנדסי חשמל, לה"ב, לשכת ארגוני העצמאים

	עפר לאורמן
	–
	נשיאות הארגונים העסקיים

	דוד שחף
	–
	סמנכ"ל התאחדות בוני הארץ

	ודים צובינידזה
	–
	מנכ"ל רעפי קוניאל

	נחום ליכטיק
	–
	מנכ"ל אנ.סי.אס.

	אסתר ליכטיק
	–
	חברת אנ.סי.אס.

	בני פרלמן
	–
	התאחדות תעשייני היהלומים

	שוקי אלקלעי
	–
	האיגוד הכל ארצי של חברות הניקיון

	דורון יהודה
	–
	מנכ"ל ארגון נכי הפוליו

	ליאור עזר
	–
	פורום זוגות נשואים (עסק משותף)

	חובב ינאי
	–
	המשמר החברתי

	נורית חדד
	–
	מוזמנת

	שירה שלום
	–
	מוזמנת

	פיני קבסה
	–
	לוביסט, מייצג את "פורום מ.ט.י"


<ייעוץ משפטי: >
אייל לב ארי
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<הצעת חוק להעמקת גביית המסים והגברת האכיפה (ייעול אמצעי הגבייה ודיווח), התשע"ג-2013>
(מ/771), סעיף 2(3) (נושא הדיווח המפורט לרשויות מע"מ), בקשות לדיון מחדש
<היו"ר ניסן סלומינסקי:>
אנחנו פותחים את הישיבה.
<ראובן ריבלין:>
אני רוצה להודיע לקואליציה שהקול שלי הוא על פי העניין. אני חושב שאתמול קיבלנו את החוק, זה הרע במיעוטו, ולכן הצבעתי אבל שלא תיקחו את זה כדבר מובן מאליו.

<היו"ר ניסן סלומינסקי:>
אנחנו אף פעם לא לוקחים הצבעה של חברי כנסת כדבר מובן מאליו.

הנושא השני שעל סדר היום הוא הצעת חוק להעמקת גביית המסים והגברת האכיפה (ייעול אמצעי הגבייה ודיווח), התשע"ג-2013, (מ/771), סעיף 2(3) (נושא הדיווח המפורט לרשויות מע"מ), בקשות לדיון מחדש.

ברוכים הבאים הנוכחים, לשכת רואי החשבון, לשכת יועצי המס, לשכת עורכי הדין ואיגוד סוכני הביטוח. הוותיקים כאן יודעים שאנחנו מקיימים את הדיון כאשר כולם בשקט ואם מישהו רוצה לדבר, בבקשה, אבל שיעשה זאת מחוץ לחדר הזה כי זה מפריע. אנחנו נשתדל לתת את רשות הדיבור למי שיבקש, לא לכולם, בנוסף לחברי הכנסת ואני מבקש לא להיכנס האחד לדברי השני. כל מי שרוצה לומר משהו, ירשום את הדברים וכאשר יגיע תורו לדבר, הוא יוכל להתייחס.

<יעקב ליצמן:>
אני רוצה להבין מה עמדתו האמיתית של שר האוצר. הוא מזגזג. זאת פעם שלישית. איך אני יכול להאמין ולדעת מה עמדת האוצר? אולי שר האוצר של הבוקר הוא לא שר האוצר של הערב? 

<היו"ר ניסן סלומינסקי:>
זה יכול להיות אבל מעולם לא ראיתי שעמדתו של שר האוצר קובעת עבורך.

<יעקב ליצמן:>
מתי הוא היה כאן בפעם האחרונה? עמדתו קובעת לי מאוד.

<משה גפני:>
השאלה היא מה עמדתך.

<היו"ר ניסן סלומינסקי:>
את עמדתי אני אסביר.

<יעקב ליצמן:>
אני אומר ברצינות, זאת פעם שלישית. אני מציע שנזמין את שר האוצר כדי שיסביר לנו מה הוא חשב בבוקר, מה חשב בערב ומה חשב בבוקר לגבי הערב.

<היו"ר ניסן סלומינסקי:>
לפני שאנחנו נכנסים לחלק הפורמלי, אני רוצה לתת כמה מילות רקע. אנחנו זוכרים שלפני תקופה מסוימת קיימנו דיון בנושא של הדיווח המקוון, מה שנקרא המפורט, והתבקשנו להחמיר במובן הזה שגם בעלי עסקים, אפילו פרטיים ולא רק חברות, מהיקף של מיליון וחצי שקלים יהיו חייבים בדיווח המקוון, המפורט. זה לא סוד שגם לפני הדיון כאן בוועדה, אני לפחות הבעתי את עמדתי ואמרתי שזאת פגיעה באנשים שיש להם עסקים מאוד קטנים בהיקפים קטנים כאשר מעמיסים עליהם דברים כאלה. בוועדה זאת הייתה דעת חלק גדול מהחברים, קואליציה ואופוזיציה.
<משה גפני:>
למה צריך לבזבז זמן? צריך להשאיר את מה שהיה וזהו. רשות המסים גם הסכימה.

<היו"ר ניסן סלומינסקי:>
רשות המסים נתנה לנו נתונים שבאינטרוול הזה שבין מיליון וחצי לשניים וחצי מיליון, אליהם החוק התייחס, יש נגיד חשדות או חששות או אפשרויות או פוטנציאל להון שחור ולחשבוניות פיקטיביות וכולי.  מאחר והוועדה הכריזה שאחת המגמות המרכזיות שלה היא באמת להיאבק בהון השחור, בשיקול הזה נטתה הכף לצד של המאבק בהון השחור והסכמנו. לאחר מכן התקיימו פגישות.

<משה גפני:>
לאחר מכן הוגשה רביזיה. לא צריך להתעלם מחברי האופוזיציה.

<היו"ר ניסן סלומינסקי:>
תאמין לי שאני לא אתעלם. אני  אפתח בזה. אני רק מספר על התהליך.

<משה גפני:>
אתה לא מספר את כל הסיפור כי הסיפור התחיל בקדנציה הקודמת עת רשות המסים אמרה שהיא לא תעביר את זה יותר למקום אחר אלא היכן שזה נקבע ב-1 בינואר והיא לא עמדה בדיבורה. 

<יעקב ליצמן:>
לא היא לא עמדה. שר האוצר לא עמד.

<משה גפני:>
הכוונה לשר האוצר. 

<יעקב ליצמן:>
שר האוצר ראה שיש התנגדות והוא חזר בו. 

<היו"ר ניסן סלומינסקי:>
מאחר ובקדנציה הקודמת לא הייתי כאן וגם לא השר הזה היה, אני לא יודע להתחיל מהכנסת הקודמת.

<יעקב ליצמן:>
אני מציע להזמין את השר הזה שיבוא לכאן. השר הזה מחרים את ועדת הכספים. שיואיל בטובו לבוא לכאן.

<היו"ר ניסן סלומינסקי:>
בכל אופן, התקיימו דיונים נוספים עם הלשכות ואני באמת רוצה לציין זאת לשבח כי גם לשכת רואי החשבון, גם לשכת עורכי הדין, היועצים ואני שמח שגם סוכני הביטוח מצטרפים בדברים שקשורים אליהם מקיימים פורום משותף יחד עם רשות המסים כדי ללבן את הדברים, כדי שרשות המסים תשמע גם את השטח וגם את האנשים המקצועיים מהשטח. הדברים האלה הם חשובים מאוד והם בסופו של דבר עוזרים להגיע להצעות.

<יעקב ליצמן:>
איפה אנשי מס הכנסה?

<היו"ר ניסן סלומינסקי:>
משה בחוץ לארץ.

אני שמח מאוד על שיתוף הפעולה. אכן מתקיימות ישיבות מסודרות בין כל הגופים עם רשות המסים וזה רק לברכה. אחת התוצאות הראשונות של שיתוף הפעולה הזה היא שאכן לובנו הדברים בנושא הזה והתגבש מתווה שאני חושב שהוא הרבה יותר סביר.

<יעקב ליצמן:>
איך אנחנו יודעים שזאת העמדה האחרונה של האוצר?

<היו"ר ניסן סלומינסקי:>
אני אגיד.

<יעקב ליצמן:>
לא יכול להיות שבתוך שבועיים-שלושה מתקיים זיגזג בנושא. אתה מתחייב לכך שלא תביא את זה לכאן שוב?
<היו"ר ניסן סלומינסקי:>
גם לזה אני אגיע. התגבש מתווה שיובא בפנינו. יש סיכום עם רשות המסים על שני סעיפים. ראשית, במסגרת החוק הקודם, סעיף 69, יותר לא יהיה שינוי והוא סגור. אם יתקבל המתווה הזה, הוא סגור ולא יהיה כל שינוי בו .

<משה גפני:>
בלי נדר.

<היו"ר ניסן סלומינסקי:>
אני אומר מה ההתחייבות.

<יעקב ליצמן:>
ניסן, אני מבקש שתבדוק את הפרוטוקול. 

<היו"ר ניסן סלומינסקי:>
שאלת אם יש ואני אומר לך.

<יעקב ליצמן:>
זה לא בדיוק כך. הם לא אומרים את האמת. בפעם האחרונה הם אמרו אותו הדבר, שלא יהיה שינוי.

<היו"ר ניסן סלומינסקי:>
אם אתה לא מאמין למה שהם אומרים, למה אתה שואל את השאלה שלך? 

<יעקב ליצמן:>
אני מאמין לך אבל לא מאמין להם.

<היו"ר ניסן סלומינסקי:>
אני אומר מה היו הסיכומים. ראשית, במסגרת החוק, סעיף 69 לא ייפתח  יותר. הוא נסגר ברגע שמתקבל המתווה הזה. נקודה.  עפר אחר כך יאשר. שנית, עד 2017, כולל 2017, המתווה הזה יישאר כפי שהוא ולא ישונה.

<משה גפני:>
מה המתווה? כמה כסף יצטרכו?

<היו"ר ניסן סלומינסקי:>
אני אגיד. הוא שאל שאלה ואני משיב עליה. זה הסיכום והוא כתוב. הפורום המשותף הוציא גם סיכום בכתב והוא אושר על ידם.

<משה גפני:>
כמה כסף צריך לדיווח המפורט?

<היו"ר ניסן סלומינסקי:>
אני ניגש לחוק עצמו. קודם כל יש רביזיה. 

<משה גפני:>
זה סוד?

<היו"ר ניסן סלומינסקי:>
לא.  נעשה תהליך מסודר. כדי לפתוח אותו, יש רביזיה.

<משה גפני:>
דיברת עשרים דקות ולא הסברת את הדבר החשוב ביותר. כמה כסף? מיליון, מיליון וחצי, שני מיליון, שניים וחצי מיליון? כמה?

<היו"ר ניסן סלומינסקי:>
אנחנו בציפייה לגאולה הרבה זמן.  

<משה גפני:>
כל ישיבה נוספת של הוועדה כאן, אני מצפה עוד יותר לגאולה.

<ראובן ריבלין:>
לך ידוע על הדבר הזה? עדכנו אותך?

<היו"ר ניסן סלומינסקי:>
עכשיו מעדכנים. קודם כל יש רביזיה של מרב מיכאלי ושל סתיו שפיר בנושא הזה ואני מציע, כדי שנוכל לפתוח ולשנות את המתווה, לקבל את הרביזיה שלהן.

<ראובן ריבלין:>
מה אמרה הרביזיה?

<מרב מיכאלי:>
הרביזיה היא לבטל את מה שאישרנו, את המיליון וחצי.

<היו"ר ניסן סלומינסקי:>
לא. הרביזיה היא לפתוח את הדיון עוד פעם. אחר כך תציעי את ההצעה שלך ויכול להיות שיהיה מתווה אחר.

<ראובן ריבלין:>
את חוזרת בך מהרביזיה?

<מרב מיכאלי:>
לא.

<היו"ר ניסן סלומינסקי:>
הרביזיה היא לפתוח את המתווה.

<מרב מיכאלי:>
אנחנו אישרנו. גם אם הם רוצים לפתוח את זה, צריך לקבל את הרביזיה.

<היו"ר ניסן סלומינסקי:>
כדי לפתוח ולשנות את המתווה, צריך לפתוח את הנושא. אם נקבל את הרביזיה, נוכל לפתוח אותו ולדון בהצעה החדשה שמוגשת או בהצעה שמרב תציע.

<ראובן ריבלין:>
אני מודיע שאני לא מתכוון להשתתף בהצבעה.

<היו"ר ניסן סלומינסקי:>
למה?

<ראובן ריבלין:>
לא עדכנו אותי, לא הסבירו לי.

<היו"ר ניסן סלומינסקי:>
עכשיו אנחנו מסבירים.

<מרב מיכאלי:>
לא שלחתם. הגעתם להסכמה, בסדר.

<ראובן ריבלין:>
כנראה לא חשובה להם ההצבעה שלי ולכן לא עדכנו אותי. אני מקבל את הדין שאני לא חשוב, אבל יחד עם זה אני מודיע שאני לא אצביע. אני רוצה להבין את הדברים.

<קארין אלהרר:>
אני ידעתי על מה הולך להיות הדיון והלכתי ושאלתי.

<יעקב ליצמן:>
זה עוד יותר חמור.

<ראובן ריבלין:>
אני לא מצטרף לדבריו של ליצמן, אבל יש בהם הרבה הגיון. אני לא מבין את החילופין בלי שיודיע לי.

<היו"ר ניסן סלומינסקי:>
עשיתי עכשיו בירור והתברר שהנוסח המתוקן – לא ידעתי על כך – הגיע רק אתמול בלילה. אם אתם מתעקשים, אני אדחה את הנושא הזה.  חשבתי שהנוסח המתוקן הגיע כבר מזמן, אבל הוא הגיע אתמול בלילה.

<משה גפני:>
זה ממש לא רלוונטי.

<היו"ר ניסן סלומינסקי:>
אם תתעקשו, אני אדחה את הנושא.

<משה גפני:>
זה לא רלוונטי. למה לא הצבעת על הרביזיה כל כך הרבה זמן כשבדרך כלל אתה מצביע על רביזיות אחרי חצי שעה? למה לא הצבעת על הרביזיה הזאת כבר לפני שבועיים?

<היו"ר ניסן סלומינסקי:>
מה זה שייך?

<משה גפני:>
תמיד אתה מצביע על רביזיה אחרי חצי שעה. הייתה בקשה לרביזיה ולמה לא הצבעת עליה?

<יעקב ליצמן:>
אנחנו מבקשים לדחות בשבוע ימים את הדיון. יש רביזיה ונשאיר אותה.

<ראובן ריבלין:>
כל האורחים שהגיעו ויצטרכו לבוא שוב.

<משה גפני:>
האורחים מרוצים שזה יישאר כך כל הזמן, עם הרביזיה.

<היו"ר ניסן סלומינסקי:>
לא, לא נכון.

<משה גפני:>
כן נכון. ההצעה מחמירה.

<יעקב ליצמן:>
תדחה בשבוע ימים. לא קרה כלום.

<משה גפני:>
ההצעה שמביאים מחמירה. כל עוד לא מצביעים על הרביזיה, הדיווח המפורט הוא על שניים וחצי מיליון.  הם הולכים להציע שני מיליון וזה אומר להחמיר.

<מרב מיכאלי:>
גם על מיליון וחצי.

<משה גפני:>
על מיליון וחצי, הם כבר לא שם.

<חמד עמאר:>
ניסן, בוא תסביר לנו כדי שנדע אם לפתוח את זה או לא.

<היו"ר ניסן סלומינסקי:>
אני רק אומר שחלה תקלה ואני מתנצל שלא ידעתי שהנוסח הגיע אתמול. אם רוצים, נדחה את הדיון. אם דוחים, הדיון יתקיים בשבוע הבא.

<ראובן ריבלין:>
אני אומר לכם שהיום אני לא מצביע. אם אתה רוצה לדחות, תדחה. אם האורחים רוצים שזה יהיה היום, זה יהיה היום.

<יעקב ליצמן:>
הם ישמחו לדחייה. 

<ראובן ריבלין:>
אני לא יודע מה הם רוצים.

<היו"ר ניסן סלומינסקי:>
רובי, אתה רוצה שאני אפתח את הדיון? נסביר את זה ונדון.

<ראובן ריבלין:>
אני מוכן להיות חותמת גומי אבל שאדע על מה חותמים.

<היו"ר ניסן סלומינסקי:>
לא, אני לא רוצה שתהיה חותמת גומי. אני רק שואל, מאחר והייתה תקלה והנוסח לא הגיע.

<משה גפני:>
לא תקלה. זאת לא תקלה. על שני מיליון היה סיכום כבר לפני שבועיים. רובי לא יודע את זה.

<חמד עמאר:>
מי סיכם שזה יהיה שני מיליון? כשאני הייתי כאן בדיון  רצו מיליון וחצי ועמדו על מיליון וחצי. מי החליט על שני מיליון?

<משה גפני:>
היה סיכום. אני רוצה לספר לך סודות מדינה. בשבועיים האחרונים היו דיונים והגיעו לסיכום על שני מיליון. 

<חמד עמאר:>
עם מי היו דיונים?

<משה גפני:>
סודי. אני לא יכול לדבר על זה.

<חמד עמאר:>
הדיונים היו אתך כדי להעלות את זה לשני מיליון? אני הייתי כאן ועמדו על כך שהסכום יהיה מיליון וחצי.

<משה גפני:>
זה לא קשור בכלל לנייר שטמיר חילק. זה לא רלוונטי בכלל. הגיע אתמול, חילק היום אבל היה קודם סיכום. זה לא קשור לנייר.

<ראובן ריבלין:>
מה אתם רוצים מטמיר? הוא קיבל את זה אתמול.

<טמיר כהן:>
אתמול בלילה.

<חמד עמאר:>
גם אם הוא היה שולח לנו בלילה, לא היינו רואים.

<יעקב ליצמן:>
אני מציע לשאול את שר האוצר מה הסיכום כי עד לרגע זה גם הוא לא יודע.

<משה גפני:>
לכן הוא לא בא.

<יעקב ליצמן:>
הוא לא בא כי הוא לא יודע את הדרך לכאן. תגיד לי מתי בפעם האחרונה שר האוצר היה כאן.

<משה גפני:>
חבר הכנסת ליצמן צודק.

<היו"ר ניסן סלומינסקי:>
אם נדחה את זה, יש החמרה.

<יעקב ליצמן:>
אין שום החמרה. אני ראיתי את החומר.

<היו"ר ניסן סלומינסקי:>
ערן, תסביר.

<ערן יעקב:>
קודם כל, בוקר טוב. לעניין הדוח המפורט, כרגע המצב החוקי הוא שבדוח הקרוב, בפברואר, הדוח המפורט צריך להתקיים. אני לא מדבר על הסכום אלא על המועד להגשת הדוח המפורט.

<חמד עמאר:>
הסכום נשאר שניים וחצי אבל המועד יהיה ב-15 ולא ב-30.

<משה גפני:>
על כמה יהיה דיווח מפורט?

<ערן יעקב:>
כרגע הוא שניים וחצי.

<משה גפני:>
מה אתם מציעים עכשיו?

<יעקב ליצמן:>
כמה היה לפני החוק?

<חמד עמאר:>
אם יש רביזיה, זה נשאר שניים וחצי.

<ערן יעקב:>
דוח מפורט. 

<משה גפני:>
מי שהמחזור שלו 2,400 מיליון, לא חייב בדיווח מפורט. לפי המצב הקיים החוקי עכשיו, מי שיש לו 2,400 מיליון, לא צריך דיווח מפורט.

<היו"ר ניסן סלומינסקי:>
יש שני דברים. יש את הסכום ויש את התאריך.

רבותיי, אני אציע את המתווה ואנחנו נחליט אם אנחנו פותחים את זה או דוחים את זה לעוד שבועיים. איך שתרצו, מאחר והנוסח לא הגיע אליכם בזמן.
<ערן יעקב:>
אני אסביר לוועדה את המשמעות. המשמעות היא שכרגע המצב הוא שב-15 לחודש צריך להגיש דוח מפורט אחד. כרגע מגישים עד ה-15.

<משה גפני:>
מי?

<ערן יעקב:>
הנישום. העוסק.

<משה גפני:>
מה שמו?

<ערן יעקב:>
גפני.

<משה גפני:>
לא גפני כי לגפני יש 2,400 מיליון ולכן הוא לא חייב. עכשיו אתם רוצים שאני כן אהיה חייב.

<ערן יעקב:>
המצב החוקי כרגע הוא שיש דוח מפורט. זה אומר שב-15 לחודש כל מי שמעל שניים וחצי מיליון צריך להגיש דוח אחד ב-15. זה המצב החוקי כרגע, שנכנס בינואר. 

<ירון גינדי:>
מעל ארבע.  הדוח ב-15 הוא מעל ארבע.

<ערן יעקב:>
לא. כרגע. זה לא עבר קריאה שלישית.  גפני לכאורה אומר שאין שינוי אבל ודאי שיש שינוי כי זה השינוי. לגבי הסכום אתה צודק. הסכום כרגע הוא שניים וחצי.

<משה גפני:>
מה יהיה אחרי התיקון?

<היו"ר ניסן סלומינסקי:>
אני אסביר.

<ערן יעקב:>
לגבי הגשת הדוח,  בסוף החודש.  לגבי הגשת הדוח ולא הסכום.

<משה גפני:>
אם יתוקן החוק, מה יהיה הסכום?

<ערן יעקב:>
שני מיליון. ליחידים לא יהיה שינוי.

<יעקב ליצמן:>
זה מחמיר.

<ערן יעקב:>
ליחידים לא יהיה שינוי.

<היו"ר ניסן סלומינסקי:>
ליחידים לא. רק לחברות.

<ערן יעקב:>
רק לחברות.

<היו"ר ניסן סלומינסקי:>
זאת הבטחה עד 2017, כולל.

<יעקב ליצמן:>
אנחנו רוצים ללמוד את זה. שניים וחצי ליחידים ושני מיליון לחברות, אני חושב שהיות שלא הביאו את הנוסח לפנינו צריך להזמין את שר האוצר שיואיל בטובו לומר מה הוא חשב ביום חמישי בלילה ומה הוא חשב ביום שישי בבוקר. בשבת הרי הוא לא עובד אבל מה הוא חשב ביום ראשון ושיאמר למה הוא כל פעם משנה.

<היו"ר ניסן סלומינסקי:>
זה לא ישתנה. זאת ההצעה.

<ראובן ריבלין:>
אני מבקש התייעצות סיעתית אתך ואנחנו נחליט.

<היו"ר ניסן סלומינסקי:>
בסדר.

<חמד עמאר:>
התייעצות קואליציונית. לא סיעתית.

<ראובן ריבלין:>
בתקנון קוראים לזה התייעצות סיעתית. 

<היו"ר ניסן סלומינסקי:>
בסדר.

<משה גפני:>
רובי, אתה עכשיו עם ניסן?

<ראובן ריבלין:>
אני רוצה לשמוע דברים. אני רוצה לשמוע אם זה נשאר ליחידים ומשתנה רק לגבי חברות. אני רוצה לשמוע אותם ואני אחליט  האם יהיה דיון או לא יהיה דיון.

<(הישיבה נפסקה בשעה 10:35 ונתחדשה בשעה 10:45.)>
<היו"ר ניסן סלומינסקי:>
אנחנו מחדשים את הישיבה. סיימנו את ההתייעצות הסיעתית ואנחנו חוזרים להמשך הדיון. יש רביזיה של חברות הכנסת מרב מיכאלי וסתיו שפיר.
מי בעד אישור הרביזיה?

הצבעה

בעד – כל חברי הכנסת
הרביזיה התקבלה פה אחד

<היו"ר ניסן סלומינסקי:>
הרביזיה אושרה פה אחד.

מאחר וזה נפתח, אני מציע מתווה שהוא שונה. לאחר התייעצות ושמיעת עמדת הלשכות שמייצגים את השטח, ראינו שאם החוק יתקבל תהיה פגיעה קשה באנשים הבודדים שבסך הכול מנהלים בעצמם עסק קטן.

המתווה אומר שלגבי יחידים הסכום יישאר כפי שהיה עד היום, שניים וחצי מיליון שקלים. השינוי היחיד שיהיה בנושא הזה הוא שהחברות שהיו גם כן בשניים וחצי מיליון, עכשיו יורדות לשני מיליון שקלים כאשר ב-2014 הן צריכות לדווח משני מיליון ומעלה כאשר ממילא יש להן את המערכת הזאת וב-2015 הן ירדו למיליון וחצי. רק החברות. המתווה הזה יישאר כפי שהוא בלי שינוי לפחות עד סוף 2017.

<יעקב ליצמן:>
יש לכם איזה סיכום על זה?

<עופר מנירב:>
כן.

<יעקב ליצמן:>
אפשר לראות את זה?

<ראובן ריבלין:>
אנחנו רוצים להכניס את זה לפרוטוקול.

<עופר מנירב:>
יש מכתב ששלחתי לוועדה.

<היו"ר ניסן סלומינסקי:>
ליצמן, אני אקריא לך.

<יעקב ליצמן:>
אנחנו מבקשים לצרף את זה לפרוטוקול כהחלטה של הוועדה.

<היו"ר ניסן סלומינסקי:>
סעיף 4 בסיכום: "תיקונים אלו הנעשים במסגרת תיקונים בחוק ההתייעלות הכלכלית התשס"ט-2009 על תיקוניו (להלן – החוק) יהיו התיקונים האחרונים שייעשו שבמסגרת החוק ולא ייעשו יותר תיקונים נוספים בחוק".

<ערן יעקב:>
אבל תיקונים רק לגבי הרחבת אוכלוסייה. לגבי הסכום. 

<עופר מנירב:>
ערן, לא נכון, בחוק הזה אין שום תיקונים יותר.

<היו"ר ניסן סלומינסקי:>
החוק הזה נגמר.

בסעיף 6 נאמר: "רשות המסים והאוצר גם התחייבו כי עד וכולל שנת 2017 (קרי, במשך ארבע השנים הקרובות) לא יורחב מעגל חייבי הדיווח המקוון אם בכלל, גם לא באמצעות הצעת חוק חדשה".

לא יכול להיות דבר יותר ברור מהדברים האלו.

<ראובן ריבלין:>
אנחנו מכניסים את המכתב הזה לפרוטוקול הוועדה.

<היו"ר ניסן סלומינסקי:>
בסדר.

<יעקב ליצמן:>
בהסכמת מס הכנסה.

<היו"ר ניסן סלומינסקי:>
ודאי. זה הסיכום. רשות המסים והאוצר.

<יעקב ליצמן:>
אנחנו מצרפים את זה לפרוטוקול בהסכמת מס הכנסה.

<היו"ר ניסן סלומינסקי:>
בסדר.

<ראובן ריבלין:>
מס הכנסה נתן לו את המסמך.

<יעקב ליצמן:>
לא. זה לא המסמך של מס הכנסה. מס הכנסה הסכים לצרף את זה כחלק מהפרוטוקול.

<היו"ר ניסן סלומינסקי:>
בסדר.

אם כך, המתווה ברור ועכשיו נקרא את סעיפי החוק.

<ראובן ריבלין:>
ברשותך, לאחר שהתבהר לנו, אולי נשמע הערות מעבר למסמך הזה.

<עופר מנירב:>
אין הערות.  המסמך הזה ממצה את הכול.

<ראובן ריבלין:>
אנחנו רק נותנים לכם הזדמנות. שלא יאמרו אחר כך שהיה לכם מה לומר ולא אמרתם.

<היו"ר ניסן סלומינסקי:>
תקריא את החוק.

<גיא גולדמן:>
בסעיף 67א(ד), פסקה (2) ו-(3) – בטלות.
<אייל לב ארי:>
את פסקה (2) אתם לא רואים. היא התווספה. היא גם תיקון טכני בעקבות פסקה (4) שבעמוד 2, בחלקו העליון.

<גיא גולדמן:>
בסעיף 67א(ב) – בטל.

<אייל לב ארי:>
אותה סיבה שציינתי קודם.

<גיא גולדמן:>
בסעיף 69א, במקום סעיף קטן (ז) יבוא:

"(ז)
הוראות סעיף זה יחולו על עוסק שנתקיים לגביו אחד מאלה (בחוק זה – עוסק החייב בדיווח מפורט):

(1) מחזור עסקאותיו עולה על 2,5 מיליון שקלים חדשים שחלה עליו חובה לנהל פנקסי חשבונות לפי שיטת החשבונאות הכפולה מכוח הוראות ניהול פנקסי חשבונות שנקבעו לפי סעיף 130 לפקודת מס הכנסה.

זה המצב הקיים היום. 

<היו"ר ניסן סלומינסקי:>
זה מדבר על יחידים.

<גיא גולדמן:>
כן. יחידים, כל מי שמחזור עסקאותיו עולה על 2,5 מיליון שקלים או שמנהל פנקסי חשבונות לפי שיטת חשבונות כפולה, חייב בדיווח מפורט. זאת החלופה הראשונה שהיא בעצם שומרת על המצב הקיים היום.

<היו"ר ניסן סלומינסקי:>
זה רק משניים וחצי מיליון שקלים.

<גיא גולדמן:>
נכון.

(2) מחזור עסקאותיו עולה על מיליון וחצי שקלים חדשים – ואחר כך נגיד בהוראת השעה שזה שני מיליון במשך שנת 2014 – ונתקיים לגביו אחד מאלה:
(1) הוא חייב לפי כל דין בהכנת מאזן וכן במינוי רואה חשבון מבקר או מבקר אחר כאמור בסעיף 20 לפקודת האגודות השיתופיות.

(2) הוא רשום כשותפות כאמור בתקנה 4 לתקנות מס ערך מוסף (רישום), התשל"ב-1976 או כמספר עוסקים אשר ביקשו להירשם כאחד, כאמור בסעיף 56 לחוק זה, ולגבי אחד השותפים או אחד העוסקים לפי העניין התקיים האמור בפסקת משנה (א).

מדובר בשותפויות  או איחוד עוסקים שעברו את המחזור שהגדרנו של מיליון וחצי ואחד מהעוסקים או השותפים הוא חברה. קיים אותו רציונל.
(3) המנהל התיר לעוסק לבקשתו להגיש דוח לפי סעיף זה בתנאים ובתיאומים שיורה המנהל.
כאן הכוונה למתנדבים.

3.
סעיף 70(ב), אחרי מוסד כספי, יבוא "שמחזורו בשנה הקובעת עולה על ארבעה מיליון שקלים חדשים".
4.
סעיף 88. סעיפים קטנים (א)(1) ו-(א)(2) – בטלים.

<היו"ר ניסן סלומינסקי:>
אנחנו מצביעים על זה. מי בעד אישור סעיף 1 וסעיף 2? מי נגד? מי נמנע?

הצבעה

בעד – רוב
נגד – מיעוט
סעיף 1 ו-2 אושרו.
<היו"ר ניסן סלומינסקי:>
הסעיפים אושרו.

<גיא גולדמן:>
הוראת שעה לשנת 2014.

<מרב מיכאלי:>
לא הבנתי, אבל הצבעת לפני שקיבלת תשובה. למה להוריד את זה משני מיליון למיליון וחצי? לא הצלחתי להבין.

<היו"ר ניסן סלומינסקי:>
מתי? ב-2015?

<מרב מיכאלי:>
כן. 

<ראובן ריבלין:>
הם לוקחים את האופציה.

<מרב מיכאלי:>
הם מחוקקים.

<ערן יעקב:>
הרציונל שנכון שנעשה כאן שינוי והשינוי בא לקראת היחידים אבל זה לא כי אנחנו חושבים או מאמינים שעדיין אין באותם ציבורים או באותן בעיות שמנינו בדיונים הקודמים אבל בסוף, במאזן הזה, בין הצורך שלנו לאפשר הרבה פעמים ליחידים, לאפשר את אורח חייהם העסקי עם נטל מופחת במאזן הה, כרגע, לעת הזאת, חשבנו שנכון ללכת לצד הזה של ההקלות. זאת הסיבה שאני אומר שעדיין אנחנו חושבים שיש מקום למיליון וחצי כי אנחנו יודעים בוודאות, כי יש לנו כבר ניסיון עם זה של מספר שנים, שהדבר הזה תורם בצורה משמעותית למלחמה בחשבונות הפיקטיביות שהגורר של זה היא מלחמה בהון השחור בסופו של יום ובסוף זה מביא לגבייה עודפת של מסים כתוצאה מהדבר הזה.

<עופר מנירב:>
ערן, זה לא הסיכום. אנחנו מדברים על חברות ב-2015. הסיכום הוא לא לעת הזאת. הסיכום הוא שבזה נגמר החוק. מכיוון שאמרנו שלא נגביל את המחוקק כי אם מחר המחוקק ירצה לחוקק חוק חדש, יחוקק חוק חדש. החוק הזה נגמר. לא לעת הזאת.

<ערן יעקב:>
אנחנו דיברנו על משהו אחר. דיברתי על מדיניות. דיברתי על משהו אחד ואתה מדבר על משהו אחר.

<ראובן ריבלין:>
הערה שלך נכונה מאוד. ברור לנו לחלוטין שמה שאתה אמרת, זה כך.

<היו"ר ניסן סלומינסקי:>
זה גם כתוב.

יש  לנו בעיה בגלל שקבענו ישיבה עם המגזר העסקי. אני מציע שקצת נזדרז.

<ראובן ריבלין:>
למרב, עד 2015 יוכלו חברות שחושבות שרוצות להפוך ליחידים, להתכנס על שניים וחצי מיליון.

<מרב מיכאלי:>
זה בהנחה שהן לא חברות באמת.

<ראובן ריבלין:>
אם באמת יש להן את רואי החשבון ואת כל המערכת שבלאו הכי יכולה לעשות את זה כריטיינר. אם זה מכביד, זה לא טוב וזה לא עסקי, הם בוודאי יעברו להיות יחידים פעם נוספת. יש הגיון בניסיון שלנו.

<גיא גולדמן:>
הוראת שעה לשנת 2014.

בתקופה שעד יום ט' בטבת, 31 בדצמבר 2014, יראו כאילו בחוק מס ערך מוסף התשל"ב-1975:

(1) במקום סעיף 67א יבוא 

"67א
דוח מיוחד לעוסק החייב בדיווח מפורט".

(1) עוסק החייב בדיווח מפורט כאמור בסעיף 69א(ז) יגיש, נוסף על כל דוח תקופתי שהוא מגיש, דוח מיוחד בתוך 15 ימים ממועד הגשת הדוח התקופתי או במועד מאוחר יותר שיורה המנהל.

(2) עוסק רשאי להגיש דוח כאמור בסעיף קטן (א) במקום הדוח התקופתי אם אישר זאת המנהל בתיאומים ובתנאים שיורה ובלבד שדוח כאמור הוגש במועד בו יש להגיש דוח תקופתי לפי חוק זה.

(3) המנהל רשאי לפטור סוגי עוסקים שמתקיים לגביהם האמור בסעיף 69א(ז) מהגשת דוח מיוחד לפי אותו סעיף וכן הוא רשאי לפטור כאמור עוסק מסוים דרך כלל או במקרה מיוחד אם מצא כי קיימים טעמים מיוחדים המצדיקים זאת בנסיבות העניין.

זאת הוראת שעה לשנת 2014 שקובעת שהדוח המפורט יהיה דוח מיוחד ולא דוח תקופתי, דוח מיוחד שיוגש בסוף החודש עם סמכויות למנהל לפטור במקרים מיוחדים.
<היו"ר ניסן סלומינסקי:>
זאת הקלה מסוימת.

<גיא גולדמן:>
כן, זאת הקלה לשנת 2014.

(2) בסעיף 69א – שהוא בעצם התאמות למה שאמרתי עכשיו, לסעיף 67א - 
<מרב מיכאלי:>
את מי המנהל יכול לפטור? איזה עילות יכולות להיות כאן?

<היו"ר ניסן סלומינסקי:>
זאת הקלה.

<מרב מיכאלי:>
הכול בסדר, אבל להבין איזו הקלה.

<קריאה:>
למשל, לא נערך בזמן מבחינה טכנולוגית וצריך לשנות. אנחנו נוקטים ביד מקלה מכל הטעמים שמצוינים כאן ומפורסמים באתר רשות המסים.

<גיא גולדמן:>
(1) סעיף 69 בכותרת, במקום "תקופתי" יבוא "מיוחד".

(2) בסעיף קטן (א) המלים "על אף האמור בסעיף 69" יימחקו, ובכל מקום במקום "תקופתי" יבוא "מיוחד".

(3) בסעיף קטן (ב), במקום "תקופתי" יבוא "המיוחד".

(4) בסעיף קטן (ו), במקום "תקופתי" יבוא "מיוחד".
(5) אחרי סעיף קטן (ו) יבוא -
(ו1)
בסעיף זה, תקופת דוח – תקופה כאמור בסעיף 67(א).

(6) בסעיף קטן (ז), במקום "מיליון וחצי" יבוא "שני מיליון".
(3) בסעיף 75א –
(1) בסעיף קטן (א), במקום "תקופתי" יבוא "מיוחד".
(2) בסעיף קטן (ב), המלים "בדוח התקופתי" – יימחקו.
(4) בסעיף 117א(6)(ב), אחרי "בדוח מיוחד" יבוא "למלכ"ר, מוסד כספי ועוסק החייב בדיווח מפורט".
<היו"ר ניסן סלומינסקי:>
מי בעד אישור סעיף 3? מי נגד? מי נמנע?

הצבעה

בעד – רוב
נגד – מיעוט
סעיף 3 אושר.
<היו"ר ניסן סלומינסקי:>
סעיף 3 אושר.

<גיא גולדמן:>
4.
תחילה
תחילתו של סעיף 69א(ז)(2) כנוסחו בסעיף 2(2) ובסעיף 3(2)(ו) לחוק זה  ביום כ"ט באדר א' התשע"ד, 1 במרץ 2014.

<היו"ר ניסן סלומינסקי:>
מי בעד אישור סעיף 4? מי נגד? מי נמנע?

הצבעה

בעד – רוב
נגד – מיעוט
סעיף 4 אושר.
<היו"ר ניסן סלומינסקי:>
סעיף 4 אושר.

אנחנו צריכים לעשות עכשיו פיצול.

<מרב מיכאלי:>
אתה מצביע בטורבו. אני מנסה להבין אם זה מספיק זמן להיערך לחברות האלה. בעצם דה-פקטו זה חודש.

<ראובן ריבלין:>
הם הסכימו לזה.

<גיא גולדמן:>
רק להזכיר שהדוח של 1 במרץ יוגש בסוף אפריל.

<ראובן ריבלין:>
הם חייבים גם לפי הוורסיה הקודמת.

<עופר מנירב:>
נתתם לנו חודשיים להיערכות. דיברנו על כמה חודשים ונתתם לנו חודשיים להיערך.

<היו"ר ניסן סלומינסקי:>
יש כאן אפשרות לתת יותר.

<ראובן ריבלין:>
הסכמתם. שאלתי אתכם קודם.

<עופר מנירב:>
לא היה תאריך בהסכמות שלנו. אמרו שייתנו לנו כמה חודשי התארגנות.

<יעקב ליצמן:>
אתם מסכימים.

<עופר מנירב:>
אנחנו היינו מעדיפים שתתנו לנו מרווח יותר. הייתם קמצנים מאוד.

<יעקב ליצמן:>
אתם מסכימים על חודשיים.

<היו"ר ניסן סלומינסקי:>
למנהל יש אפשרות להאריך.

מה זה הפיצול?

<ראובן ריבלין:>
בואו נתעקש על דברים חשובים.

<היו"ר ניסן סלומינסקי:>
אנחנו מפצלים את זה מהחוק עצמו.

<אייל לב ארי:>
כדי שניתן יהיה להניח את הסעיפים האלה לקריאה שנייה ושלישית במליאה, נדרשת החלטה של הוועדה לפצל את הסעיפים האלה באישור הכנסת. נדרשת הצבעה.

<ראובן ריבלין:>
הוועדה מבקשת והמליאה תאשר.

<היו"ר ניסן סלומינסקי:>
מי בעד אישור הפיצול? מי נגד? מי נמנע?

הצבעה

בעד –  כל חברי הכנסת
הפיצול אושר פה אחד.
<היו"ר ניסן סלומינסקי:>
הפיצול אושר.
<אייל לב ארי:>
ההנחה היא שזה באישור המליאה.

<גיא גולדמן:>
רק להבהיר שההתחייבות לא להחיל חובת דיווח מפורט על עוסקים נוספים עד 2017.

<היו"ר ניסן סלומינסקי:>
כולל 2017.

<גיא גולדמן:>
כולל 2017.  לגבי מי שלא חייב בחובה הזאת היום, לא נחיל חובה חדשה, חובה על עוסקים שלא חייבים היום. זה לא אומר שלא יהיו תיקונים משפטיים והבהרות. אין מצב שלא יהיו תיקוני חקיקה בכלל. הם מסכימים לכך.

<יעקב ליצמן:>
הם מתנגדים.

<ראובן ריבלין:>
מה שהוא אומר נכלל בפרוטוקול וחבל על הזמן. זה מה שכתוב.

<היו"ר ניסן סלומינסקי:>
הדיון בנושא הזה הסתיים.

<ראובן ריבלין:>
ההערה שלו, אם היא עומדת בניגוד למה שכתוב במסמך הזה, נדבר על זה בעתיד.

<היו"ר ניסן סלומינסקי:>
סיימנו את הנושא הזה ואנחנו עוברים לסעיף 3, ציון יום המגזר העסקי בכנסת.

<הישיבה ננעלה בשעה 11:05.>

